钦定古今图书集成/明伦汇编/官常典/第333卷 > 宋
## 钦定古今图书集成/明伦汇编/官常典/第333卷 > 宋

宋仍魏晋，设御史丞，统治书侍御史及侍御史。
按《宋书百官志》：“御史丞一人，掌奏劾不法。时御史大
夫有二丞，其一曰御史丞，其二曰御史中丞。”殿中兰
台秘书图籍在焉，而中丞居之。外督部刺史，内领侍
御史，受公卿奏事，举劾按章。时中丞亦受奏事，然则
分有所掌也。成帝绥和元年，更名御史大夫为大司
空，置长史，而中丞官职如故。哀帝建平二年，复为御
史大夫。元寿二年，复为大司空，而中丞出外为御史
台主，名“御史长史。”光武还曰中丞，又属少府。献帝时，
更置御史大夫，自置长史一人，不复领中丞也。汉东
京御史中丞遇尚书丞、郎，则中丞止车执版揖，而丞
郎坐车举手礼之而已。不知此制何时省。中丞，每月
二十五日绕行宫垣白壁。史臣按《汉志》，“执金吾每月
三绕行宫城。”疑是省金吾。以此事并中丞，中丞秩千
石。

治书侍御史掌举劾官品第六已上。汉宣帝斋居决
事，令御史二人治书，因谓之“治书御史。”汉东京使明
法律者为之，天下谳疑事，则以法律当其是非。魏晋
以来，则分掌御史所掌诸曹，若尚书二丞也。

侍御史，于周为柱下史。《周官》有御史掌治令，亦其任
也。秦置侍御史，汉因之。二汉员并十五人，掌察举非
法，受公卿奏事，有违失者举劾之。凡有五曹：一曰令
曹，掌律令；二曰印曹，掌刻印；三曰供曹，掌斋祠；四曰
尉马曹，掌官厩马；五曰乘曹，掌护驾。魏置御史八人，
有治书曹，掌度支运课；第曹，掌考课，不知其馀曹也。
晋西朝凡有吏曹、课第曹、直事曹、印曹、中都督曹、外
都督曹、媒曹、符节曹、水曹、中坚曹、营军曹、算曹、法曹，
凡十三曹，而置御史九人。晋江左初，省课第曹，置库
曹，掌厩牧牛马市租。后复分库曹置外左库、内左库
二曹。宋太祖元嘉中，省外左库，而内左库直云左库，
世祖大明中复置，废帝景和元年又置。顺帝初，省营
军并水曹，省算曹并法曹、吏曹，不置御史，凡十御史
焉。魏又有殿中侍御史二人，盖是兰台遣二御史居
殿内，察非法也。晋西朝四人，江左二人。秦汉有符节
令，隶少府，领符玺郎、符节令史，盖《周礼》典瑞掌节之
任也。汉至魏别为一台，位次御史中丞，掌授节铜虎
符、竹使符。晋武帝太始九年，省并兰台，署符节，御史
掌其事焉。

王者，巡狩省方，躬览民物，搜扬幽隐，拯灾恤患，用能
风泽遐被，远至迩安。朕以寡暗，道谢前哲，因受终之
期，托兆庶之上，鉴寐属虑，思求民瘼，才弱事艰，若无
津济，夕惕永念，心驰遐域。可遣大使分行四方，旌贤
举善，问所疾苦。其有狱讼亏滥，政刑乖愆，伤化扰治’”，
未允民听者。皆当具以事闻。方事之宜。无失厥中。畅
朝廷乃眷之旨。宣下民壅隔之情。

### 文帝元嘉三年诏遣大使巡行天下

按《宋书文帝本纪》，“元嘉三年夏五月乙巳，诏曰：‘夫哲
王宰世，广达四聪，犹巡岳省方，采风观政，所以情伪
必审，幽遐罔滞，王泽无拥，九皋有闻者也。朕以寡薄，
猥纂洪绪，虽永念治道，志存昧旦，愿言傅岩，发想宵
寐。而丘园之秀，藏器未臻，物情民隐，尚隔视听，乃眷
区域，辍寝忘餐。今氛祲祛荡，宇内宁晏，旌贤弘化，于
是乎始。可遣大使巡行四方，其宰守称职之良，圭荜
一介之善，详悉列奏，勿或有遗。若刑狱不恤，政治乖
谬，伤民害教者，具以事闻。其高年、鳏寡、幼孤六疾不
能自存者，可与郡县优量赈给。博采舆诵，广纳嘉谋，
务尽衔命之旨，俾若朕亲览焉’。”按《裴松之传》：三年，
诛司徒徐羡之等，分遣大使巡行天下，“通直散骑常
侍袁渝、司徒左司掾孔邈使扬州，尚书三公郎陆子
真、起部甄法崇使荆州，员外散骑常侍范雝、司徒主
簿庞遵使南兖州，前尚书右丞孔默使南、北二豫州，
抚军参军王歆之使徐州，冗从仆射车宗使青、兖州，
松之使湘州，尚书殿中郎阮长之使雝州，前竟陵太
守殷道鸾使益州，员外”散骑常侍李耽之使广州，郎
中殷斌使梁州南秦州，前员外散骑侍郎阮园客使
交州，驸马都尉奉朝请潘思先使宁州，并兼散骑常
侍。班宣诏《书》曰：“昔王者巡功，群后述职。不然则有存
省之礼，聘覜之规，所以观民立政，命事考绩，上下偕
通，遐迩咸被，故能功昭长世，道历远年。朕以寡暗，属
承洪业”，寅畏在位，昧于治道，夕惕惟忧，如临渊谷。惧
国俗陵颓，民风凋伪，眚厉违和，水旱伤业。虽勤躬庶
事，思弘攸宜，而机务惟殷，顾循多阙，政刑乖谬，未获
具闻。岂诚素弗孚，使群心莫尽？纳隍之愧，在予一人。
以岁时多难，王道未一，卜征之礼，废而未修。眷彼氓
庶，无忘钦恤。今使兼散骑常侍渝等，申令四“方，周行
郡邑，亲见刺史二千石官长，申述至诚，广询治要，观
察吏政，访求民隐，旌举操行，存问所疾，礼俗得失，一
依《周典》，每各为书，还具条奏，俾朕昭然，若亲览焉。大
夫君子，其各悉心敬事，无惰乃力。其有咨谋远图，谨
言中诚，陈之使者，无或隐遗，方将敬纳良规，以补其
阙，勉哉勗之！称朕意焉。”松之反使奏曰：“臣闻天道以
下济光明，君德以广运为极。古先哲后，因心溥被。是
以文思在躬，则时雝自洽；礼行江汉，而美化斯远。故
能垂大哉之休咏，廓造周之盛则。伏惟陛下神叡元
通，道契旷代，冕旒华堂，垂心八表，咨敬敷之未纯，虑
明扬之靡畅，清问下民，哀此鳏寡，涣焉大号，周爰四
达，远猷刑于”《雅诰》，惠训播乎遐陬。是故率土仰咏，重
译咸说，莫不讴吟踊跃，式铭皇风。或有扶老携幼，称
欢路左，诚由亭毒既流，故忘其自至，千载一时，于是
乎在。臣谬蒙铨任，忝厕显列，猥以短乏，思纯八表，无
以宣畅圣旨，肃明风化，斥黜无序，搜扬寡闻，惭惧屏
营，不知所措。奉二十四条，谨随事为牒。伏见癸卯诏
书，“礼俗得失，一依《周典》，每各为书，还具条奏。谨依事
为书，以系之”后，松之甚得奉使之义，论者美之。
元嘉九年，遣大使巡行梁、益。

按：《宋书文帝本纪》，元嘉九年“夏六月癸未，诏曰：‘益、梁
交广，境域幽遐，治宜，物情或多偏壅，可更遣大使，巡
求民瘼’。”

元嘉三十年，诏遣大使巡省风俗。

按《宋书孝武帝本纪》，“元嘉三十年夏五月丙申，克定
京邑，劭及始兴王濬诸同逆并伏诛。庚辰，诏曰：‘天步
艰难，国道用否，虽基构永固，而气数时愆。朕以眇身，
奄承皇业，奉寻历命，鉴寐震怀。万邦风政，人治之本，
感念陵替，若疚在心。可分遣大使，巡省方俗’。”

### 明帝泰始元年诏遣大使巡省风俗

按：《宋书明帝本纪》，泰始元年“冬十二月壬午，诏曰：‘朕
戡乱宁民，属膺景祚，鸿制初造，革道惟新。而国故频
罹，仁泽偏壅，每鉴寐疚心，罔识攸济。巡方问俗，弘政
所先。可分遣大使，广求民瘼，考守宰之良，采衡闾之
善。若狱犴淹枉，伤民害教者，具以事闻。鳏寡孤独，癃
残六疾，不能自存者，郡县优量账给。贞妇孝子，高行
力田，许悉条奏，务询舆诵，广纳嘉谋，每尽《皇华》之旨，
俾若朕亲览焉’。”

### 后废帝泰豫元年诏遣大使巡行四方

按：《宋书后废帝本纪》，“泰豫元年夏六月壬辰，诏曰：‘夫
兴王经制，实先民隐，方求广教，刑于四维。朕以茕眇，
夙膺宝历，永言民政，未接听览，眷言乃顾，无忘鉴寐。
可遣大使分行四方，观采风谣，问其疾苦，有咈民法不便俗者，悉各条奏。若守宰威恩可纪，廉勤允著，依
事腾闻。如狱讼诬枉，职事纰缪，惰公存私，害民利己
者，无或隐昧。广纳刍舆之议，博求献艺之规，巡省之
道，务令精洽，深简行识，俾若朕亲览焉’。”